Rü nawa nangu ga ngunexü̃ ga nagu inaxügüxü̃ ga jema peta ga põũ ga ngearü puxẽẽruü̃ã́xü̃ nagu nangõ̱xgüxü̃.
Rü jema nixĩ ga ngunexü̃ ga nagu carneruxacü naxca̱x jama̱xgüxü̃ ga Üpetüchigaarü peta.
Rü jexguma ga norü ngúexü̃gü rü Ngechuchuna nacagüe,
rü nhanagürügü:
—¿Ngextá cunaxwa̱xe na tanamexẽẽxü̃ i õna i Üpetüchigaarü petagu ingṍxü̃?
—nhanagürügü.
Rü jexguma ga nüma rü nanamu ga taxre ga norü ngúexü̃gü,
rü nhanagürü nüxü̃:
—¡Ẽcü,
jéa ĩãnewa pexĩ!
Rü ngẽxma tá nüxü̃ pejangau i wüxi i jatü i wüxi ja tü̃xü̃ ja dexámaã ããcuxe ngẽxma tüxü̃ ingexü̃.
¡Rü nawe perüxĩ!
—¡Rü jima ĩpata ja nagu jaxücune i ngẽma jatü,
rü jima ĩãrü joramaã nüxü̃ peixu,
rü nhapegügü nüxü̃:
“Torü ngúexẽẽruü̃ nüxü̃ nacuáxchaü̃ na ngẽxü̃ jiĩxü̃ i ngẽma ucapu i norü ngúexü̃gümaã tá nawa nachibüxü̃ i Üpetüchigaarü õnagu”,
nhapegügü nüxü̃!
—Rü nüma tá pexü̃ nüxü̃ nadauxẽẽ i wüxi i ucapu i taxü̃ i marü meã mexẽẽxü̃ i norü dauxü̃chiü̃wa ngẽxmaxü̃.
¡Rü ngẽ́ma penamexẽẽ̱x i tórü õna i Üpetüchigaca̱x ixĩxü̃!
—nhanagürü nüxü̃.
Rü inaxĩãchi ga jema taxre ga ngúexü̃gü,
rü ĩãnewa naxĩ.
Rü jexma nüxü̃ inajangaugü ga guxü̃ma jema Ngechuchu namaã nüxü̃ ixuxü̃rüü̃.
Rü jéma nanamexẽẽ ga õna ga Üpetüchigaca̱x ixĩxü̃.
Rü jexguma marü nachütachaü̃gu,
rü ínangu ga Ngechuchu namaã ga jema 12 ga norü ngúexü̃gü.
Rü jexguma mechawa ínachibüejane,
rü Ngechuchu rü nhanagürü nüxü̃:
—Aixcuma pemaã nüxü̃ chixu rü wüxie ja petanüwa i nhu̱xma chamaã nuã chibüxe tá tixĩ ja bexma choxü̃ íjaxuaxü̃xẽ —nhanagürü.
Rü jexguma ga nümagü ga norü ngúexü̃gü rü poraãcü nangechaü̃gü.
Rü inanaxügüe ga na wüxichigü nüxna icachigüxü̃,
rü nhanagürügü:
—Pa Corix,
¿chama tá chiĩxü̃ i cuxü̃ íchajaxuaxü̃xü̃?
—nhanagürügü.
Rü nüma ga Ngechuchu nanangãxü̃ rü nhanagürü nüxü̃:
—Wüxi i pema i 12 tanüwa i daatama poratuwa norü põũ iwaixẽẽxü̃,
rü ngẽma tá nixĩ i choxü̃ íjaxuaxü̃xü̃.
—Rü chama i Tupana Nane na duü̃xü̃xü̃ chiĩxü̃,
rü tá chaju ngẽma Tupanaãrü ore i ümatüxü̃ nüxü̃ ixuxü̃rüü̃.
Notürü wüxi i ngechaü̃xü̃chi nixĩ naxca̱x i ngẽma jatü i choxü̃ íjaxuaxü̃xü̃.
Rü narümemaẽ chi nixĩ ga noxtacüma tau chima na nabuxü̃ —nhanagürü.
Rü jexguma ínachibüejane,
rü Ngechuchu nanajaxu ga põũ.
Rü Tupanana moxẽ naxã,
rü inanabücu,
rü norü ngúexü̃güxü̃ najanu.
Rü nhanagürü nüxü̃:
—¡Penajau̱x i nhaã põũ!
Rü ngẽma rü chaxunechiga nixĩ —nhanagürü.
Rü jemawena nanajaxu ga wüxi ga copu ga wĩũmaã ããcuxü̃.
Rü jexgumarüü̃ ta Tupanana moxẽ naxca̱x naxãxĩra,
rü nhu̱xmachi norü ngúexü̃güna nanaxã.
Rü guxü̃ma nawa naxaxegü.
Rü nhanagürü nüxü̃:
—Daa wĩũ ja chaugü i muxü̃ma i duü̃xü̃güca̱x ibacüchiga nixĩ.
Rü jimawa Tupana meãma nanango̱xẽẽ na aixcuma jiĩxü̃ i norü uneta.
—Rü aixcuma pemaã nüxü̃ chixu rü tãũxü̃táma wena chajaxaxü ja daa wĩũ nhu̱xmatáta Tupana ãẽ̱xgacü íixĩxü̃wa wĩũ ja ngexwacaxü̃cü chajaxaüx —nhanagürü.
RÜ nhu̱xmachi nawijaegü nhuxre ga Tupanaãrü wijaegu.
Rü jemawena rü Oriwéranecüarü Ma̱xpǘnewa naxĩ.